Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1017/94 περί αλλαγής χρήσης γαιών με αροτραίες καλλιέργειες και διάθεσης αυτών για εκτατική κτηνοτροφία στην Πορτογαλία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό (ΕΚ) αριθ. 1017/94 του Συμβουλίου επιτράπηκε στην Πορτογαλία η εφαρμογή για περίοδο οκτώ ετών που λήγει στις 31 Δεκεμβρίου 2002, σε ορισμένες περιοχές της χώρας, ενός προγράμματος αλλαγής χρήσεως γαιών με αροτραίες καλλιέργειες και διάθεσής τους για εκτατική κτηνοτροφία, εντός του ορίου του 200 000 εκταρίων.

Λόγω καθυστερήσεων στην εφαρμογή του προγράμματος αυτού, οι οποίες οφείλονται κυρίως στην ανάγκη προσαρμογής του αρχικού καθεστώτος με την θέσπιση του κανονισμού (ΕΚ) αριθ. 1461/95 του Συμβουλίου, φαίνεται ότι μεγάλος αριθμός εκτάσεων που θα μπορούσαν να είναι επιλέξιμες για την υπαγωγή στο καθεστώς δεν μπόρεσαν ακόμη να αποτελέσουν το αντικείμενο αλλαγής χρήσεως.

Πράγματι, σύμφωνα με τις πληροφορίες που παρέσχε η Πορτογαλία, μόνο 46 000 εκτάρια αποτέλεσαν το αντικείμενο αλλαγής χρήσεως στη διάρκεια του πρώτου εξαμήνου εφαρμογής. Με το σημερινό ρυθμό εφαρμογής του καθεστώτος, υπολογίζεται ότι 64 000 εκτάρια συνολικά θα μπορούσαν να αποτελέσουν το αντικείμενο αλλαγής χρήσεως μέχρι τις 31 Δεκεμβρίου 2002, αντί για 200 000 εκτάρια που είχαν προβλεφθεί στον κανονισμό (ΕΚ) αριθ. 1017/94.

Προκειμένου να επιτευχθεί, στο μεγαλύτερο δυνατό βαθμό, ο στόχος του καθεστώτος, προτείνεται να επιτραπεί στην Πορτογαλία η συνέχιση της εκτέλεσης του προγράμματος αλλαγής χρήσεως για μία περίοδο τριών ετών.

2001/0233 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1017/94 περί αλλαγής χρήσης γαιών με αροτραίες καλλιέργειες και διάθεσης αυτών για εκτατική κτηνοτροφία στην Πορτογαλία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 37,

την πρόταση της Επιτροπής [1],

[1] ΕΕ C ..., ..., σ. ...

τη γνώμη του Ευρωπαϊκού Κοινοβουλίου [2],

[2] ΕΕ C ..., ..., σ. ...

Εκτιμώντας τα εξής:

(1) Λόγω καθυστερήσεων στην εφαρμογή του προγράμματος αλλαγής χρήσεως που θεσπίστηκε με τον κανονισμό (ΕΚ) αριθ. 1017/94 του Συμβουλίου [3], μεγάλος αριθμός εκτάσεων που θα μπορούσαν να είναι επιλέξιμες για την υπαγωγή στο καθεστώς δεν μπόρεσαν ακόμη να αποτελέσουν το αντικείμενο αλλαγής χρήσεως. Πράγματι, σύμφωνα με τις πληροφορίες που παρέσχε το κράτος μέλος, μόνο 46 000 εκτάρια έχουν αποτελέσει μέχρι στιγμής το αντικείμενο αλλαγής χρήσεως και με το σημερινό ρυθμό εφαρμογής του καθεστώτος, υπολογίζεται ότι 64 000 εκτάρια συνολικά θα μπορούσαν να αποτελέσουν το αντικείμενο αλλαγής χρήσεως μέχρι τις 31 Δεκεμβρίου 2002, ημερομηνία λήξης του καθεστώτος, αντί για 200 000 εκτάρια που προέβλεπε το άρθρο 1 του εν λόγω κανονισμού. Προκειμένου να επιτευχθεί, στο μεγαλύτερο δυνατό βαθμό, ο στόχος του καθεστώτος, θα πρέπει να επιτραπεί στην Πορτογαλία να συνεχίσει την εκτέλεση του προγράμματος αλλαγής χρήσεως για μία περίοδο τριών ετών ακόμη.

[3] ΕΕ L 112 της 3.5.1994, σ. 2. Κανονισμός που τροποποιήθηκε από τον κανονισμό (ΕΚ) αριθ. 1461/95 (ΕΕ L 144 της 28.6.1995, σ. 4).

(2) Δεδομένου ότι το πρόγραμμα αλλαγής χρήσεως περιορίζεται χρονικά, ο κανονισμός (ΕΚ) αριθ. 1017/94 προβλέπει ότι το ειδικό απόθεμα καθώς και τα μη χορηγηθέντα δικαιώματα ακυρώνονται μετά τη λήξη του προγράμματος. Θα πρέπει λοιπόν να προβλεφθεί ότι τόσο το ειδικό απόθεμα όσο και τα μη χορηγηθέντα δικαιώματα καταργούνται μετά τη λήξη της περιόδου παράτασης τριών ετών.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1017/94 τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

«Άρθρο 1

Εντός ένδεκα ετών, η Πορτογαλία μπορεί να υλοποιήσει στις περιφέρεις που απαριθμούνται στο παράρτημα πρόγραμμα αλλαγής χρήσεως γαιών στις οποίες υπάρχουν σήμερα αροτραίες καλλιέργειες, για να χρησιμοποιηθούν για εκτατική κτηνοτροφία εντός ορίου 200 000 εκταρίων.»

2. Το άρθρο 7 αντικαθίσταται από το ακόλουθο κείμενο:

«Άρθρο 7

Με τη λήξη του ενδέκατου έτους από της ενάρξεως ισχύος του παρόντος κανονισμού, τα μη χορηγηθέντα δικαιώματα πριμοδότησης ακυρώνονται και το ειδικό απόθεμα καταργείται.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>